Begrensninger

=Begrensninger ved bruk av wiki=

Undervisning der produksjon av wiki er en sentral del, krever at rammefaktorer som digital kompetanse, maskinvare og nettilgang er på plass. Læreren får en viktig rolle når det gjelder å legge tilrette for utbygging av wikien og å gjøre gjenbruk av den attraktiv dersom det er et mål. Læreren må også sørge for at elevene kjenner og følger regler om lov og etikk. Samtidig er det viktig å legge tilrette for at den enkelte elev blir en aktiv deltaker og ikke en passiv tilskuer i wikiproduksjonen.

Utfordringer i mitt prosjekt
Når en wiki skal være et sted der målet er å synliggjøre og internalisere kunnskap om sentrale temaer i forkant av en tverrfaglig eksamen, er det viktig at innholdet balanseres og at ikke et tema blir for dominerende eller for tynt i forhold til hva læreplanene sier. Dette krever at alle lærere som underviser i de ulike fagene er aktive deltakere i wikien. For meg er dette en utfordring ettersom vikaren jeg overtar etter ikke har noe overlappingsperiode med meg. Det er stor sannsynlighet for at jeg kommer til å løse dette med å be om at vi kan starte prosjektet før min formelle tiltredelse i gruppa starter.

Designmessige begrensninger
Når det gjelder grafikk; layout og oppsett har wiki restriksjoner. For det første er de fleste gratisversjonene reklamefinansiert og reklamen er direkte på den måten at den innrettes etter innholdet på siden. Dersom man ikke kan kode selv, er også mulighetene til å variere oppsettet begrenset. I grafisk bransje vil nok utformingen av de fleste wikier bli kritisert, jamfør Nilsens regler for god design på nettet. Når man underviser i mediefag ønsker man seg gode grafiske og tekniske løsninger; ikke minst for at dette skal være inspirasjon og eksempel for elevene. Etter min mening tilbyr ingen av nettstedene som jeg har besøkt i jakt på gode grafiske løsninger et godt nok design. Dette henger muligens sammen med at verktøyet først og fremst er laget for at innholdet skal være i fokus. Likevel opplever jeg det som et frustrasjonsmoment.

Prosessorientert skriving
Når elevene skal publisere de sammensatte tekstene sine for lærere, medelever og gjerne resten av verden, kan det hende det oppstår en ekstra utfordring når det gjelder å gi tilbakemelding på tekstene. Elevene kan oppleve det som ubehagelig å bli korrigert i full offentlighet. En annen utfordring er at når eleven har trykket på "save", så er teksten publisert selv om ingen har kvalitetssikret at det som står der er riktig og at det ikke er etisk eller juridisk krenkende.

Utbygging versus gjenbruk
Noe av hovedpoenget ved en wiki i læringssammenheng er produksjonen av den. Sosiokulturelt læringsperspektiv, og da særlig kunnskap generert via deltakelse og produksjon, er noe av mitt hovedpoeng med å bruke wiki i skolen. Dersom innholdet er godt nok, kan det være gjenbrukspotensialet for wikien i den form at elevene kan dra lærdom av wikien også etter at arbeidet med faget er avsluttet. Eller at nye elever kan bygge videre på det andre har gjort. Men ofte vil nok den første situasjonen der hovedlærdomen kommer fra innholdsproduksjonen være gjeldende.

Uenighet om hvilken del av wikiens innhold som er det viktigste kan også være et tema man støter på. Mangelen på hierarki når det gjelder hvem som legger ut stoff med "riktig eller galt" innhold er en uvanlig publiseringsform i det tradisjonelle skolesystemet. Dette fordrer igjen at læreren, eller de nevnte kompetente elevmoderatorene spiller en aktiv rolle.

Gode sammensatte tekster
Det krever mye tid og ressurser å finne ut av hvilke filmer, tekster og bilder som kan være aktuelle å bruke når man skal "krydre" en wiki og lage sammensatte tekster. I mitt prosjekt har elevene selv laget en del arbeider som vi kan legge inn i wikien. Disse kan vi knytte til aktuelle læreplanmål slik at det blir tydelig for elevene hva som var formålet med produksjonene i forholdt til LK 06. Men opphavsrett legger sterke føringer for hvilke andre åndsverk vi kan trekke inn i wikien vår, og i skolesammenheng er det selvsagt særdeles viktig at disse blir fulgt.

Kvalitetssikring av innhold
Læreren har også en spesiell rolle når det gjelder å kvalitetssikre innholdet som legges inn på wikien. Dersom det lar seg gjøre, kan kompetente elever får rollen som moderatorer. På den måten kan man bygge ut tanken om stillasbygging i læringssammenheng. Det er viktig at wikien får form og innhold i tråd med intensjonene.

= =

= =